Lesersbrief: Erosie ook al in die regbankAdamus Stemmet van Durbanville skryf: ŉ Vriend sê die anderdag dat dit vervelig geword het as mense telkens kerm oor alles in die land wat in duie gestort het of op pad is daarheen. Die lys is ook te lank en dit is makliker om die paar te noem wat nog werk. Hy noem dan, onder andere, die parlement en howe wat nog goed funksioneer. Wat die parlement betref het die vriend natuurlik nie geweet dat sekere instansies deesdae gemaklik daarin slaag om die parlement se oorsigfunksie te systap én daarmee weg te kom nie. Om slegs twee voorbeelde te noem: Op 19 Februarie 2020 ontduik die voorsitter en hoofuitvoerende beampte van die staatsdienspensioenfonds voor die staande komitee oor finansies suksesvol 74 vrae deur lede van die komitee. Sommige vrae het oor moontlike ernstige misdadige transaksies van miljoene rande gegaan. Die antwoorde is nog uitstaande. Op 14 Junie 2022 toe die openbare beleggingskorporasie aan ŉ parlementêre komitee verslag doen, verswyg hulle ŉ diefstal van R 150 miljoen – weereens van geld wat aan die staatsdienspensioenfonds behoort. Niks gebeur nie. Ons weet dat die regstelsel ernstige probleme ondervind en dat dit soms jare neem om strafsake af te handel. Ons glo egter dat die probleem nie by die howe lê nie, maar eerder by swak ondersoekwerk. Die stelsel wat jarelange vertragings toelaat (soos in die geval van oudpresident Jacob Zuma) kry en verdien ook skuld. Vir baie van ons bly die howe egter bakens van hoop. Ongelukkig het die erosie ook by die howe begin intree. Ons lees van ŉ jarelange gesukkel om teen ŉ regterpresident op te tree en hom uit sy amp te onthef. Selfs die stelsel om dit te doen, is gebrekkig. Toe kom nuus van seksuele klagtes teen ŉ ander regterpresident. Pas word verneem dat ŉ ander regter voor die hof moet verskyn as gevolg van beweerde misdadige optrede deur hom in verband met die beweerde misdadige hantering van ŉ eis teen die padongeluksfonds wat hy voor sy aanstelling as regter as prokureur hanteer het. Wat ons nou bitter nodig het, is ŉ onkreukbare regbank met onkreukbare bekleërs van die amp van regter en landdros. Die vraag is of so iets moontlik is met die huidige stelsel waarvolgens regters aangestel word en politici, wat meer bekend is vir die ontwrigting van die parlement as vir hul kennis van die reg, groot seggenskap het.